**Povzetek revizijskega poročila *Pravilnost financiranja volilne kampanje liste SMC STRANKA MIRA CERARJA za predčasne volitve poslancev v Državni zbor Republike Slovenije v letu 2014***

Računsko sodišče je izvedlo revizijo *pravilnosti financiranja volilne kampanje liste SMC STRANKA MIRA CERARJA za predčasne volitve poslancev v Državni zbor Republike Slovenije v letu 2014*, ki jo je organizirala Stranka Mira Cerarja.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji Stranki Mira Cerarja izreklo *mnenje s pridržkom*, ker:

* je med porabljenimi sredstvi poročala tudi o stroških, ki niso stroški volilne kampanje, in
* med prispevki, zbranimi v nasprotju z Zakonom o volilni in referendumski kampanji, ni izkazala izrednih popustov pravnih oseb.

Računsko sodišče je o pravilnosti poslovanja v skladu z Zakonom o volilni in referendumski kampanji Stranki Mira Cerarja izreklo *mnenje s pridržkom*, ker:

* je s posebnega transakcijskega računa za volilno kampanjo poravnala stroške, ki niso stroški volilne kampanje, in
* prispevka pravnih oseb ni nakazala v humanitarne namene.

Računsko sodišče ni zahtevalo *predložitve* *odzivnega poročila*, ker je Stranka Mira Cerarja že med revizijskim postopkom izvedla ustrezni popravljalni ukrep, saj je skupni znesek prejetih denarnih prispevkov pravnih oseb, ki so bili dani v nasprotju z Zakonom o volilni in referendumski kampanji, nakazala v humanitarne namene.

Ljubljana, 16. aprila 2015